b'\n_START_ARTICLE_\nDiple\n_START_PARAGRAPH_\nDiple, (od gr\xc4\x8d. dipl\xc3\xb3os: dvostruk) narodno puha\xc4\x8dko glazbalo od drva s dvostrukom sviralom. Svira se (dipli) dvoglasno, rje\xc4\x91e jednoglasno.\n_START_SECTION_\nOpis\n_START_PARAGRAPH_\nSusre\xc4\x87u se u razli\xc4\x8ditim oblicima: kao jednocjevna svirala (diplice), kao dvocjevne diple i kao diple s mjehom ili mje\xc5\xa1nice, mi\xc5\xa1njice. Kod dvostrukih dipli dvije su cijevi provrtane ili pro\xc5\xbee\xc5\xbeene vru\xc4\x87im \xc5\xbeeljezom u jednom komadu drva. Na svaku je cijev utaknut s gornjega kraja, tzv. glave, po jedan pisak s elasti\xc4\x8dnim udarnim jezi\xc4\x8dcem. Na glavu je katkad nasa\xc4\x91ena \xc5\xa1ira ljevkasta bogato izrezbarena cijev, tzv. kutao koji slu\xc5\xbei kao spremi\xc5\xa1te za zrak. Broj rupica za prebiranje varira; obi\xc4\x8dno ih ima 6:2, 6:1 ili 6:6. Na starijim tipovima dipli svira se jednoglasno, a na novijima dvoglasno. Svira\xc4\x8d diplar svira tako da pu\xc5\xa1e u pisak te otvara i zatvara rupice na cijevima. Uz diple se obi\xc4\x8dno ispjevavaju jednostavni kratki stihovi, tj. \xc5\xa1aljive rime sli\xc4\x8dno kao i u ojkalici._NEWLINE_Osim dvostrukih dipli postojale su i jednostruke diple ili diple jednojnice. Bile su vrlo sli\xc4\x8dne dvostrukim diplama s tom razlikom da su, umjesto dvostruke, imale jednostruku (jednocijevnu) sviralu s jednim piskom od trstike ili bazge, te tri do \xc5\xa1est rupica za prebiranje._NEWLINE_Diple s mijehom ili mi\xc5\xa1njice (mje\xc5\xa1nice) vrsta su dvojnih svirala utaknutih u \xc5\xbeivotinjsku mje\xc5\xa1inu._NEWLINE_Sviraju se sa \xc5\xa1est prstiju obije ruke._NEWLINE_Diple tradicijski ne sviraju susjedni narodi Ma\xc4\x91ari, Srbi (u Srbiji) ili Slovenci. U arheolo\xc5\xa1kim nalazima u starohrvatskim grobovima od 7. do 12. stolje\xc4\x87a nalaze i diple od kosti .'